**Уладзімір Ясеў**

**З нізкі вершаў “Формы гукаў”.**

**ФОРМЫ ГУКАЎ**

Ты граеш

звычайныя гамы,

выцягваеш гукі

з актаваў.

Лаўлю іх

у снежаньскай крупцы

слязінкамі лістапада.

Хай

зойдзецца рогатам

вецер,

акрэсліўшы формы

акордаў.

Ён ведае:

розныя сэнсы

мы гукамі

шчасна яднаем.

І ты не хвалюйся,

гарэза,

калі што няўдала

сыграеш –

свабоду

нячутнага гуку

я ў літары

пазбіраю.

**ТАНЕЦ**

Ты  
моўчкі падыходзіш,  
кладзеш рукі на  
мае плечы  
і  
мы пачынаем танцаваць,  
пераступаючы  
з нагі на нагу, нібы  
пераходзім  
з хвалі на хвалю.  
Куды мы ідзем?  
Да берага  
ці ў адкрытае мора?

**НЕ СПІЦЦА**

Калі ў начы яму не спіцца,

мой сябра падбірае рыфмы,

збірае іх на звалцы словаў,

чытае вершы светлай поўні,

якая ціхім сумным поні

калыша грыўкай, нібы німбам,

а дым апошняй цыгарэты

перад світанкам лашчыць зоркі.

І знічкі сыплюцца расою

на канюшыну і на пуню,

гуляюць промні круглай поўні

ў зялёным шкле пустой бутэлькі.

Стаіць мой сябар ў белай шыбе,

як чорных шыбеніц ахвяра,

а поні верш яму чытае,

каб канчаткова ім не спіцца…

**ПЕРАКЛАД**

Я пераклаў тваё маўчанне

вольным вершам.

Усё, што не пачуў

і не хацеў казаць.

Папера вытрымала словы.

Са здзіўленнем

адчуў міжволі на працягу дня,

што пераклад

не выклікае захаплення.

Я не сучасны,

вельмі не дакладны,

і далёка

не першы, з тых,

хто спрабаваў цябе

перакладаць.

**НА КАЛЯДЫ**

Анёл завітаў у госці.

Ніхто, насамрэч, не заўважыў

ягоную кволую постаць:

бацька свіную шынку ўзважваў,

маці гусака абскубала,

суседу на глупства часу бракуе,

а суседка сказала

што анёл яе не хвалюе.

А ты спачывала ў высокіх аблоках,

раскінуўшы рукі, як белыя крылы,

глядзела ў раскрытае вечнае неба

і здавалася існым анёлам.

**ДАРОЖНЫ ВЕРШ**

Ніводнай постаці на вуліцах. Нікога.

У бельмах ліхтароў схавана ноч.

Адлюдных ростаняў тужлівая знямога

П’яніць мяне, як вытрыманы скотч.

У вершы выскальзнуць нястрымна маставыя

Пад дождж і снег, у цыгарэтны смог.

Аконных прочыркаў спантанныя крывыя

Складаюцца, як літары ў радок.

Размовы з космасам вядуць у снах антэны.

Спіць горад у неонавай пятлі.

Бясконцасць вечнасці – мой пажыццёвы тэрмін –

Закручвае арнаментам шляхі.

Мы развітаемся, засумаваўшы зноўку,

Даруй мне смех гірляндавых вітрын,

Я вершы кроплямі дажджу пішу ў паштоўку

Пад ранішнюю лаянку машын…

**ЦЯГНІК НА ПОЎДЗЕНЬ**

Вып’ю кавы з туманам і хмарнай імглой,

Са спакуслівым водарам цёплага мора.

Цішыню, нерухомасць, зямны супакой

Прарывае цягнік у замкнёнай прасторы.

Дырыжорам трапеча жыццё за акном.

Не маё і не мне. Манатоннае скерца

Граюць колы на рэйках і ноччу, і днём

На два такты біцця запалёнага сэрца.

Вабіць хуткасць, як гук, як імя, як мяжа.

У вагонах – заснулыя, млявыя целы.

Іх мінулае гоніць праз час і праз жаль,

Абрываючы струнаў нямую здранцвеласць.

Канчатковы прыпынак у цемры. Чаму

Па-сапраўднаму цесна мне ў звыклым разлогу?

На паўстанках зыходзіць у будучыню

Нераскрытая існасць зваротнай дарогі…

**ВОСЕНЬСКІЯ ЛІСТЫ**

Твае лісты – што выцвілае лісце.

Мне ветлых слоў, нажаль, не прачытаць.

Пад ціхі шолах вяне дзень імглісты.

Ляцяць з гаёў сарваныя маністы

Ў кашлатую, ігольчастую шаць.

На лугавінах іржавее некась.

Астыла сонца на празрыстым шкле.

Адчуў з тугой жыцця асірацеласць:

Твой голас у маўклівую знямеласць

Заледзянелым золатам плыве.

**ІЗНОЎ**

Сплятае вечар габелен,

На спінах дрэваў віснуць цені,

Згасае маладушны дзень

Загнаным, плямістым аленем.

Гардзіны мяккае крыло

Сцішае над дрыготкім змрокам

Нямоглы шэпт за крохкім шклом

Знаёма незнаёмых крокаў.

Дыхне пяшчота забыццём

І, вызываючы здзіўленне,

Пухнатым, рудым кацянём

Гулліва ўскочыць на калені.

Кахай!

Ізноў….

Ізноў…

Ізноў…

Даруй усё, чым назаляю…

Пакліч мяне, каб з тысяч слоў

Асэнсаваць адно: “кахаю”,

Каб зноў раз-пораз адчуваць

Твае мілошчы першым разам,

Буркліва, часам, наракаць

Зарокамі ў балючых фразах.

Твае кранаю валасы…

Ты недзе там, у дзёрзкіх мроях,

А месяц зоркі навастрыў

І спраўна нашы лёсы кроіць…

**ДЖАЗ**

Туды, дзе начуюць каляровыя сны,

Мы прыйшлі паслухаць джаза рваныя рытмы.

У сэрцы нашы гулка бухаюць званы

І струменямі віхрацца мадальныя рыфмы.

Ударнік дае музыкам звычайны знак.

Зоркі на небе ўжо амаль дагарэлі,

Пакінуўшы нарвежскай стронгі прысмак,

Размазаўшы містычныя акварэлі.

Нашы целы пакуль яшчэ трымаюць такт,

У галаве закруціліся шальныя думкі,

Бо саксафаніст выдзімае волі смак,

Рухаючы па столі дрыготкія малюнкі.

На белай сурвэтцы – кропля віннай крыві,

Аргенцінскае танга ў тонкія куфлі льецца…

Мы ўзлятаем на крылах, нам не трэба віз,

Хай нехта нахабна і нястрымана смяецца…

Яшчэ застаўся адзін непаўторны раз…

Хто з нас старанны вучань, а хто сціплы настаўнік?

Некалі так скульптары стваралі нас –

Цябе ў лістападзе, мяне, канешне, у траўні.

Рассыпаўся на модныя эпохі час,

Без сумнёву, кожныя бацькі мелі рацыю

І натхнёна спрабавалі выхоўваць нас,

Але жыццё – цудоўная імправізацыя.